Jhesus Maria. Mynen willijgen denst touoren, werdijge here meisster Pagel Schele, gude frunt. Ik weit juw sunderges nicht to scrijwende, man Clawes Boge heft hir awer screwen j(c) [mark] lubisch fan Hermen Luchtinges wegen vnde screift ik sal Johannes Petersen awerscrywen j(c) dokaten to juwen beissten. Ik wil dar bij don alse juwe wille is, man juwen bref is mij nicht vorden, etc. Jtem ik hebbe em rede xxiiij dokaten awer screwen juwe warf to besturende; Got gewe it juw to willen sij, etc. Jtem ik hebbe wol ij efte iij brewe sand an Clawes Bogen juw to besturende, so sende ik em nu den howet bref; vnse here Got laten juw mijt lewe entfangen; juwe sake is clar, dar moge gy Johan Petersen wol for danken; wer he nicht wesen, so wer it forloren speil, so is (= ik) forstan hebbe. Hir is neije tydinge, de konynk to Dennemarken sal bijslapen xiiij dage na sunt Johan dage, vnde meisster Goslof (!) Trolle sal bijschop sin to Vpsal; vnse here Got gewe to seleicheit der selen, amen. Hir mede ik juw Gade befele to sijnen denste gesund myt alle juwen frunden, vnde seigget meisster Kort Fijlippi fele guder nach[t] vnde mynen denst. Gescreuen to Lubek mandage in den pasken anno xv(c) xv. Meijster Goslof Trolle kwemt dale gegen Jacobij, so kwemt Johan Petersen mede d[ale] etc. Hermen Bremer. Adress: Den werdygen vnde achtbaren heren meisster Pagel Schelen, domprowest to Abo, fruntliken gescreuen.